ชื่อเรื่อง : การพัฒนารูปแบบการเรียนการสอนตามทฤษฎีสหบท เพื่อเสริมสร้าง

ความสามารถในการเขียนเชิงสร้างสรรค์ของนักเรียนชั้นประถมศึกษาปีที่ 3

ผู้วิจัย : นางสาวยุพร ชมณี

ตำแหน่ง : ครู วิทยฐานะ ครูชำนาญการพิเศษ โรงเรียนเทศบาลวัดบุญญาวาส เทศบาล

นครแม่สอด อำเภอแม่สอด จังหวัดตาก

ปีการศึกษา : 2556

บทคัดย่อ

การวิจัยครั้งนี้ มีวัตถุประสงค์ เพื่อพัฒนารูปแบบการเรียนการสอนตามทฤษฎีสหบท เพื่อเสริมสร้างความสามารถในการเขียนเชิงสร้างสรรค์ของนักเรียนชั้นประถมศึกษาปีที่ 3 และเพื่อประเมินประสิทธิภาพของรูปแบบการเรียนการสอนที่พัฒนาขึ้น ประชากรที่ใช้ในการทดลอง คือ นักเรียนชั้นประถมศึกษาปีที่ 3 โรงเรียนเทศบาลวัดบุญญาวาส เทศบาลนครแม่สอด อำเภอแม่สอด จังหวัดตาก ภาคเรียนที่ 2 ปีการศึกษา 2556 กลุ่มตัวอย่างที่ใช้สอนจริง คือ นักเรียนชั้นประถม- ศึกษาปีที่ 3/1 โรงเรียนเทศบาลวัดบุญญาวาส อำเภอแม่สอด จังหวัดตาก ภาคเรียนที่ 1 ปีการศึกษา 2557 จำนวน 36 คน ซึ่งได้มาโดยการสุ่มอย่างง่าย (Simple random Sampling) ประเภทกลุ่มตัวอย่างกลุ่มเดียว เครื่องมือที่ใช้ในการวิจัย ได้แก่ แบบทดสอบความสามารถในการเขียนเชิงสร้างสรรค์ เกณฑ์การประเมินการเขียนเชิงสร้างสรรค์ และแบบบันทึกพฤติกรรมการเรียนรู้ของนักเรียน วิเคราะห์ข้อมูลโดยเปรียบเทียบคะแนนความสามารถในการเขียนเชิงสร้างสรรค์ก่อนเรียนและหลังเรียน โดยใช้สถิติทดสอบค่าที (t-test dependent)

ผลการวิจัย สรุปได้ดังนี้

1. การพัฒนารูปแบบการเรียนการสอนตามทฤษฎีสหบท เพื่อเสริมสร้างความสามารถ

ในการเขียนเชิงสร้างสรรค์ของนักเรียนชั้นประถมศึกษาปีที่ 3

รูปแบบการเรียนการสอนที่พัฒนาขึ้นเพื่อเสริมสร้างความสามารถในการเขียนเชิง

สร้างสรรค์ มี 2 ขั้นตอน คือ ขั้นตอนแรก เป็นการเตรียมประสบการณ์เบื้องต้นด้านการเขียนเชิงสร้างสรรค์ให้กับนักเรียนก่อนการเรียนรู้และทดสอบความสามารถด้านการเขียนเชิงสร้างสรรค์ก่อนเรียน ซึ่งใช้สอนในชั่วโมงแรกเพียงครั้งเดียว ขั้นตอนที่สอง เป็นการจัดกิจกรรมการเรียนการสอน ซึ่งประกอบด้วย 5 ขั้นตอน ได้แก่ 1) ขั้นสร้างประสบการณ์ 2) ขั้นเชื่อมโยงตัวบท 3) ขั้นร่างงานเขียน 4) ขั้นประเมินผลงาน 5) ขั้นเติมเต็มงานเขียนให้สมบูรณ์ พบว่า การจัดกิจกรรมการเรียนการสอนตามลำดับขั้นตอนทำให้นักเรียนเกิดการเรียนรู้อย่างแท้จริงเนื่องจากนักเรียนได้เห็นตัวอย่างจากการอ่านนิทานทั้งสองบทจึงทำให้นักเรียนสามารถวางแนวทางในการเขียนของตนเองได้ และการประเมินผลงานทำให้นักเรียนมองเห็นแนวทางในการปรับปรุงงานของตนเองให้สมบูรณ์ยิ่งขึ้น จึงทำให้นักเรียนมีคะแนนความสามารถในการเขียนเชิงสร้างสรรค์หลังเรียนสูงกว่าก่อนเรียนอย่างมีนัยสำคัญทางสถิติที่ระดับ .05

1. การประเมินประสิทธิภาพของรูปแบบการเรียนการสอนที่พัฒนาขึ้น พบว่า รูปแบบ

การเรียนการสอนที่พัฒนาขึ้นมีความเหมาะสมในการจัดการเรียนการสอน และสามารถพัฒนาความสามารถในการเขียนเชิงสร้างสรรค์ของนักเรียนได้ในระดับดี